Javaslat A TANÁCS HATÁROZATA Belgiumnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazására történő felhatalmazásáról /* COM/2012/0654 final - 2012/0312 (NLE) */





INDOKOLÁS 1. A JAVASLAT HÁTTERE A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv)[1] 395. cikkének (1) bekezdése értelmében a Tanács – a Bizottság javaslata alapján – egyhangúlag eljárva bármelyik tagállamot felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy az adócsalás és az adóelkerülés egyes formáinak megelőzésére. Belgium a Bizottság által 2012. június 21-én iktatott levélben felhatalmazást kért arra, hogy adómentesség biztosítására irányuló intézkedést vezessen be a legfeljebb 25 000 EUR éves árbevétellel rendelkező adóalanyok számára. A héairányelv 395. cikke (2) bekezdésének megfelelően a Bizottság 2012. szeptember 13-án kelt levelében tájékoztatta a többi tagállamot Belgium kérelméről. A Bizottság 2012. szeptember 17-én kelt levelében értesítette Belgiumot arról, hogy birtokában van a kérelem elbírálásához szükséges valamennyi információnak. Háttér-információk A héairányelv XII. címének 1. fejezete lehetővé teszi a tagállamok számára a kisvállalkozásokra vonatkozóan különös szabályozások alkalmazását, többek között adómentességet adhatnak egy bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót. A héairányelv 285. cikke értelmében a 67/228/EGK tanácsi irányelv[2] 14. cikkét nem alkalmazó tagállamok adómentességet adhatnak a legfeljebb 5 000 EUR árbevétellel rendelkező adóalanyoknak. A jelenlegi gazdasági és politikai helyzetben a belga kormány ezt a felső határt 25 000 EUR-ra kívánja emelni, reálértékének megőrzése érdekében lehetővé téve annak további növelését. Egy ilyen árbevételi felső határ bevezetése le fogja egyszerűsíteni a héarendszert a kisvállalkozások számára, és jelentősen csökkenti terheiket azáltal, hogy a különös szabályozás alkalmazására jogosult vállalkozásokat felmenti számos, az általános héaszabályozás szerinti, hozzáadottérték-adóval kapcsolatos kötelezettség alól. A rendszer önként választható lesz az adóalanyok számára. A belga hatóságok szerint az adóalanyok mintegy 1 %-a fogja használni a rendszert, ami a költségvetésre minimális hatást fog gyakorolni (megközelítőleg 0,2 %). Meglévő rendelkezések a javaslat által érintett területen 2004-ben a Bizottság javaslatot tett az adóalanyokat héamentességre jogosító éves árbevételi felső határ 100 000 EUR-ra történő megemelésére (COM(2004) 728 végleges). Összhang az Unió egyéb szakpolitikáival és célkitűzéseivel Tárgytalan. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Konzultáció az érdekeltekkel Nem releváns. Külső szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A tanácsi határozatra irányuló javaslat célja olyan egyszerűsítési intézkedés bevezetése, amely a legfeljebb 25 000 EUR éves árbevételt elérő vállalkozások számos héa-kötelezettségét megszünteti, ezáltal pozitív hatással járhat. Az eltérés szűk alkalmazási köre és időben korlátozott alkalmazása miatt a hatás mindenképpen mérsékelt lesz. 3. A JAVASLAT JOGI ELEMEI A javaslat összefoglalása A héairányelvtől eltérő intézkedés alkalmazására történő felhatalmazás Belgium számára, amely alapján a 25 000 EUR éves árbevételt meg nem haladó vállalkozásokat érintő egyszerűsítési intézkedés kerül bevezetésre. Jogalap A héairányelv 395. cikke. A szubszidiaritás elve A javaslat az Európai Unió kizárólagos hatáskörébe tartozik, ezért a szubszidiaritás elve nem alkalmazható. Az arányosság elve A javaslat megfelel az arányosság elvének a következők miatt: A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet. Tekintettel az eltérés alkalmazási körének korlátozott mivoltára, a különös intézkedés arányban áll a kitűzött céllal. A jogi aktus típusának megválasztása Javasolt aktus: tanácsi határozat. A héairányelv 395. cikke értelmében a hozzáadottérték-adóra vonatkozó közös szabályoktól kizárólag úgy lehet eltérni, hogy arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető. 4. KÖLTSÉGVETÉSI VONZATOK A javaslatnak nincsenek az uniós költségvetést érintő vonzatai, mert Belgium az 1553/89/EGK, EURATOM tanácsi rendelet 6. cikkének megfelelően fogja végrehajtani az ellentételezés kiszámítását. 5. OPCIONÁLIS ELEMEK Felülvizsgálatra/módosításra/megszüntetésre vonatkozó rendelkezés A javaslat megszüntetésre vonatkozó rendelkezést tartalmaz. 2012/0312 (NLE) Javaslat A TANÁCS HATÁROZATA Belgiumnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazására történő felhatalmazásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[3] és különösen annak 395. cikke (1) bekezdésére, tekintettel az Európai Bizottság javaslatára, mivel: (1) A Bizottságnál 2012. június 21-én iktatott levelében Belgium felhatalmazást kért a 2006/112/EK irányelv 285. cikkétől eltérő intézkedésre annak érdekében, hogy a legfeljebb 25 000 EUR éves árbevétellel rendelkező adóalanyok tekintetében hozzáadottérték-adó (héa) alóli mentességre irányuló különös intézkedést vezessen be. Ezen intézkedés révén az említett adóalanyok mentesülnek a 2006/112/EK irányelv XI. címének 2–6. fejezetében rögzített héa-kötelezettségek egy része vagy összessége alól. (2) A Bizottság 2012. szeptember 13-án kelt levelében tájékoztatta a többi tagállamot Belgium kérelméről. A Bizottság 2012. szeptember 17-én kelt levelében értesítette Belgiumot arról, hogy birtokában van a kérelem elbírálásához szükséges valamennyi információnak. (3) A 2006/112/EK irányelv 285. cikkének megfelelően a 67/228/EGK tanácsi irányelv[4] 14. cikkét nem alkalmazó tagállamok adómentességet adhatnak a legfeljebb 5 000 EUR árbevétellel rendelkező adóalanyok számára. Belgium kérte, hogy ezt a felső határt 25 000 EUR-ra emelhesse. (4) A kisvállalkozások által igénybe vehető különös szabályozás által biztosított magasabb küszöbérték egyszerűsítési intézkedés, mivel jelentősen csökkentheti a legkisebb vállalkozások héa-kötelezettségeit; ugyanakkor a különös szabályozás az adóalanyok által önként választható lehetőség. (5) A hozzáadottértékadó-kötelezettségek egyszerűsítését célzó, 2004. október 29-i bizottsági irányelvjavaslatban[5] foglalt rendelkezések célja többek között az, hogy a tagállamok a héamentesség feltételeként megállapított éves árbevételi felső határt legfeljebb 100 000 EUR összegben, illetve annak nemzeti valutában kifejezett ellenértékében állapíthassák meg, és ezt az összeget évente kiigazíthassák. A Belgium által benyújtott kérelem összhangban van ezzel a javaslattal. (6) Az eltérésnek nincs hatása az EU hozzáadottérték-adóból befolyó saját forrásainak alakulására, és az intézkedés hatása elhanyagolható a végső fogyasztói szinten beszedett tagállami adóbevétel teljes összegét tekintve, ELFOGADTA EZT A HATÁROZATOT: 1. cikk A 2006/112/EK irányelv 285. cikkétől eltérve Belgium felhatalmazást kap arra, hogy mentesítse a héa alól a legfeljebb 25 000 EUR éves árbevétellel rendelkező adóalanyokat. Belgium az adómentesség reálértékének megőrzése érdekében felemelheti az említett összeghatárt. 2. cikk A határozatot az adóalanyoknak a hozzáadottérték-adó alóli mentességére vonatkozó éves árbevételi felső határ összegeit módosító irányelv hatálybalépésének napjáig vagy 2015. december 31-ig – e kettő közül a korábbi időpontig – kell alkalmazni. Ez a határozat az Európai Unió Hivatalos Lapjában való kihirdetését követő napon lép hatályba. 3. cikk Ennek a határozatnak a Belga Királyság a címzettje. Kelt Brüsszelben, -án/-én. a Tanács részéről az elnök [1] HL L 347., 2006.12.11., 1. o. [2] HL 71., 1967.4.14., 1303–1312. o. [3] HL L 347., 2006.12.11., 1. o. [4] HL 71., 1967.4.14., 1303–1312. o. [5] COM(2004) 728 végleges.